ઢોસો ખાઈ ધીમે ધીમે ચાલતા બીજી અડધી કલાકે હું પરીક્ષા કેન્દ્ર સુધી પહોંચ્યો. ધર્મશાળાથી પરીક્ષા કેન્દ્ર સુધીના બે કિલોમીટર કાપતાં નાસ્તાનો સમય બાદ કરતા મને લગભગ મને બે કલાક થયા હતા. દુ:ખતા પગનો દુ:ખાવો કંઈ કેટલાય ગણો વધી ગયો હતો. મારા દોસ્તો તેમ જ અન્ય વિદ્યાર્થીઓને રિક્ષામાં, કારમાં કે સ્કૂટર પર આવતાં જોઈ બે ક્ષણ મારી આંખમાં ઝળહળિયાં આવી ગયાં. પરંતુ ફક્ત બે જ ક્ષણ માટે! એનાથી વધારે નહીં! એ બધા વેવલાવેડામાં પરીક્ષા પરથી ધ્યાન જરાય વિચલિત કરવાનું મને પોસાય તેમજ નહોતું. મેં એ દિવસના પેપર અંગે વિચારવાનું શરૂ કરી દીધું.